CELEX: 32018R0415
Language: ro
Date: 2018-03-16 00:00:00
Title: Regulamentul (UE) 2018/415 al Comisiei din 16 martie 2018 de stabilire a responsabilităților și sarcinilor suplimentare atribuite laboratorului de referință al Uniunii Europene pentru pesta cabalină africană și de modificare a anexei II la Directiva 92/35/CEE a Consiliului, a anexei II la Directiva 2000/75/CE a Consiliului și a anexei VII la Regulamentul (CE) nr. 882/2004 al Parlamentului European și al Consiliului (Text cu relevanță pentru SEE. )

19.3.2018   
            
            
               RO
            
            
               Jurnalul Oficial al Uniunii Europene
            
            
               L 75/18
            
         REGULAMENTUL (UE) 2018/415 AL COMISIEI
   din 16 martie 2018
   de stabilire a responsabilităților și sarcinilor suplimentare atribuite laboratorului de referință al Uniunii Europene pentru pesta cabalină africană și de modificare a anexei II la Directiva 92/35/CEE a Consiliului, a anexei II la Directiva 2000/75/CE a Consiliului și a anexei VII la Regulamentul (CE) nr. 882/2004 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 92/35/CEE a Consiliului din 29 aprilie 1992 de stabilire a normelor de control și a măsurilor pentru combaterea pestei cabaline africane (1), în special articolul 18,
   având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (2), în special articolul 19 al doilea paragraf,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (3), în special articolul 32 alineatele (5) și (6),
   întrucât:
   
               (1)
            
            
               Articolul 15 din Directiva 92/35/CEE prevede desemnarea unui laborator de referință al Uniunii Europene pentru pesta cabalină africană în anexa II la directiva respectivă, precum și desemnarea funcțiilor și obligațiilor acestuia în anexa III.
            
         
               (2)
            
            
               Articolul 16 din Directiva 2000/75/CE prevede desemnarea unui laborator de referință al Uniunii Europene pentru boala limbii albastre în anexa II punctul A la directiva respectivă, precum și desemnarea sarcinilor acestuia în anexa II punctul B.
            
         
               (3)
            
            
               Articolul 32 alineatul (2) din Regulamentul (CE) nr. 882/2004 stabilește responsabilitățile laboratoarelor de referință ale Uniunii Europene din sectorul sănătății animalelor. Laboratoarele de referință ale Uniunii Europene pentru sănătatea animală și animale vii sunt enumerate în partea II din anexa VII la regulamentul menționat și includ laboratoarele de referință ale Uniunii Europene pentru pesta cabalină africană și pentru boala limbii albastre.
            
         
               (4)
            
            
               Ca urmare a notificării transmise de Regatul Unit în conformitate cu articolul 50 din Tratatul privind Uniunea Europeană, laboratorul menționat la anexa II punctul A la Directiva 2000/75/CE își va înceta activitatea ca laborator de referință al Uniunii Europene pentru boala limbii albastre.
            
         
               (5)
            
            
               Având în vedere sinergiile în ceea ce privește expertiza tehnică, capacitatea de laborator și colaborarea în rețea cu laboratoarele naționale de referință care rezultă din asemănarea genetică și epidemiologică dintre pesta cabalină africană și boala limbii albastre, laboratorul de referință al Uniunii Europene pentru pesta cabalină africană menționat în anexa II la Directiva 92/35/CEE ar trebui să își asume și responsabilitățile laboratorului de referință al Uniunii Europene pentru boala limbii albastre.
            
         
               (6)
            
            
               
                  Laboratorio Central de Veterinaria – Área de Sanidad Animal, Madrid, Spania din cadrul Ministerului spaniol al agriculturii, pescuitului și alimentației, care funcționează ca laborator de referință al Uniunii Europene pentru pesta cabalină africană, ar trebui să continue să își îndeplinească funcțiile și sarcinile în conformitate cu Directiva 92/35/CEE și ar trebui să preia, de asemenea, sarcinile laboratorului de referință al Uniunii Europene pentru boala limbii albastre, astfel cum sunt prevăzute în Directiva 2000/75/CE.
            
         
               (7)
            
            
               În plus, ca urmare a schimbărilor anumitor detalii de contact ale laboratorului de referință al Uniunii Europene pentru pesta cabalină africană Laboratorio Central de Veterinaria – Área de Sanidad Animal, Madrid, Spania, este necesar să se modifice în consecință anexa II la Directiva 92/35/CEE.
            
         
               (8)
            
            
               Laboratorul care își asumă responsabilitățile laboratorului de referință al Uniunii Europene pentru pesta cabalină africană și boala limbii albastre ar trebui, de asemenea, să fie indicat drept laborator de referință al Uniunii Europene pentru boala limbii albastre. Prin urmare, anexa II punctul A la Directiva 2000/75/CE ar trebui modificată în consecință.
            
         
               (9)
            
            
               Anexa VII la Regulamentul (CE) nr. 882/2004 ar trebui să fie modificată pentru a se referi la laboratorul de referință al Uniunii Europene pentru pesta cabalină africană și boala limbii albastre.
            
         
               (10)
            
            
               Pentru a evita perturbarea activităților laboratorului de referință al Uniunii Europene pentru boala limbii albastre și pentru a acorda laboratorului de referință al Uniunii Europene nou desemnat suficient timp pentru a deveni pe deplin operațional, este oportun ca măsurile prevăzute în prezentul regulament să se aplice de la 1 ianuarie 2019.
            
         
               (11)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Responsabilitățile și sarcinile laboratorului de referință al Uniunii Europene pentru pesta cabalină africană și boala limbii albastre, astfel cum figurează în anexa III la Directiva 92/35/CEE, respectiv în anexa II punctul B la Directiva 2000/75/CE, sunt atribuite laboratorului Laboratorio Central de Veterinaria – Área de Sanidad Animal, Madrid, Spania.
   Articolul 2
   Anexa II la Directiva 92/35/CEE se modifică în conformitate cu anexa I la prezentul regulament.
   Articolul 3
   Anexa II punctul A la Directiva 2000/75/CE se modifică în conformitate cu anexa II la prezentul regulament.
   Articolul 4
   Anexa VII la Regulamentul (CE) nr. 882/2004 se modifică în conformitate cu anexa III la prezentul regulament.
   Articolul 5
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2019.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 16 martie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 157, 10.6.1992, p. 19.
   
      (2)  JO L 327, 22.12.2000, p. 74.
   
      (3)  JO L 165, 30.4.2004, p. 1.
   
      ANEXA I
      În anexa II la Directiva 92/35/CEE, denumirea și datele de contact ale laboratorului se înlocuiesc cu următorul text:
      
         
                     „Laboratorio Central de Veterinaria – Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA”.
                  
               
   
   
      ANEXA II
      În anexa II punctul A la Directiva 2000/75/CE, denumirea și datele de contact ale laboratorului se înlocuiesc cu următorul text:
      
         
                     „Laboratorio Central de Veterinaria – Área de Sanidad Animal
                  
               
                     Ctra. M-106, P.K. 1,4
                  
               
                     28110 Algete (Madrid)
                  
               
                     ESPAÑA”.
                  
               
   
   
      ANEXA III
      Partea II din anexa VII la Regulamentul (CE) nr. 882/2004 se modifică după cum urmează:
      
                  1.
               
               
                  punctele 2 și 9 se elimină;
               
            
                  2.
               
               
                  se adaugă punctul 21 următor:
                  „21.   Laborator de referință al UE pentru pesta cabalină africană și boala limbii albastre
                  
                  
                              Laboratorio Central de Veterinaria – Área de Sanidad Animal
                           
                        
                              Ctra. M-106, P.K. 1,4
                           
                        
                              28110 Algete (Madrid)
                           
                        
                              ESPAÑA”.